钦定古今图书集成/明伦汇编/宫闱典/第116卷 > 刘承宗
## 钦定古今图书集成/明伦汇编/宫闱典/第116卷 > 刘承宗

按《宋史外戚传》：“承宗幼善射，兼习书数，以荫补殿直、
寄班祗候。咸平初，转供奉官，镇定、高阳关三路承受
公事，还掌军器库。会真宗临幸，见其整肃，面授阁门
祗候。知信卒，转内殿崇班。未几，为河北缘边安抚都
监。大中祥符初，就加内殿承制。历如京、文思二副使，
徙河东缘边安抚，又知保州，俄拜东染院使、知定州。”
副薛瑛使契丹，使还，归本任，又兼镇定路兵马钤辖，
俄改宫苑使、知雄州、河北缘边安抚使，在郡有治迹，
诏书嘉奖，召归。时灵昌决河初塞，择守臣，以承宗为
皇城使、知滑州。未几，复代还。会西边言吐蕃唃厮啰
作文法，颇为边患，命副龙图阁直学士陈尧咨为鄜
延、邠宁、环庆、泾原、仪渭、秦州路巡抚使。诏令尧咨等
所至军州犒官吏将校，谘访民间利害、郡官使臣能
否功过以闻。或有陈诉屈抑，经转运、提点司区断不
当，即按鞫诣实，杖以下依法区理，徒以上驿闻，仍取
系囚躬亲录问，催促论决。既行，就命尧咨知秦州，承
宗为西上阁门使，充钤辖。乾兴初，进东上阁门使，徙
鄜延都钤辖而卒。中使护柩至京师，赐以葬地。承渥
荫补殿直，累任使，喜为条奏，至供奉官、阁门祗候。承
宗子永钊，右侍禁、阁门祗候。